Man soek ná hy glo baba ontvoerDie 21-jarige verdagte (Foto: SAPD) Die polisie in Johannesburg het Woensdag ŉ volskaalse soektog van stapel gestuur na ŉ 21-jarige man wat na bewering ŉ maand oue babadogtertjie ontvoer het. Kapt. Xoli Mbele, woordvoerder van die polisie, sê die man, wat glo van Egipte is, het die baba Maandag laatmiddag vanuit haar ouerhuis in Mayfair in Gauteng ontvoer. Mbele sê die man het glo by die gesin se huis ingestap, die baba by die ma gevat en weggejaag in ŉ goudkleurige Peugeot 206. “Die man het glo die kind se ouma uit die pad gestamp toe sy hom probeer keer het,” sê Mbele. Meer inligting is nie in dié stadium bekend nie. Dit is ook nog onseker of die verdagte enige bande met die gesin van die ontvoerde baba het. Mense met meer inligting oor die voorval word versoek om konst. Matshata by 083 438 8475 te bel.